送琳長老還大明山
作者：蘇轍
朝代：宋

paragraphs: 身老與世疏，但有世外緣。
五年客江西，掃軌謝往還。
依依二三老，示我馬祖禪。
身心忽明曠，不受垢污纏。
偶成江東遊，欲別空悽然。
緣散衆亦去，飄若風中烟。
華陽本荒邑，緇素明星懸。
偶然得老尉，舊依育王山。
璉公善知識，不見十九年。
我昔未聞道，問以所入門。
告我從信入，授我普眼篇。
冉冉百尺松，起自一寸根。
南歸髮盡白，尺書今始傳。
不知鄰邑中，乃有門人賢。
百里走相訪，觸熱汗雨翻。
懷中出詩卷，清絕如斷蟬。
我適病寒熱，氣力才綿綿。
空齋默相向，欲語不能宣。
未暇答佳意，歸錫鏘金環。
空有維摩病，愧無維摩言。